ΓΡΑΠΤΗ ΕΡΩΤΗΣΗ P-1898/96 υποβολή: Marco Cellai (NI) προς την Επιτροπή (5 Iουλίου 1996)

Θέμα: Περιβαλλοντική καταστροφή στην Άνω Βερσιλία και στην Γκαρμπανιάνα (Ιταλία)

Λαμβάνοντας υπόψη τη σφοδρή καταιγίδα που έπληξε την Άνω Βερσιλία και την Γκαρμπανιάνα η οποία προκάλεσε το ξεχείλισμα ποταμών με αποτέλεσμα καταστροφές δρόμων, σιδηροδρομικών γραμμών, γεφυρών όπου ακόμη και ολόκληρα χωριά καλύφθηκαν από νερό και λάσπη,

Λαμβάνοντας υπόψη ότι αυτή η καταστροφή προκάλεσε το θάνατο τριάντα ατόμων και την εξαφάνιση τριών ατόμων, ανάγκασε δε χιλιάδες άτομα να εγκαταλείψουν τις κατοικίες τους και να εγκατασταθούν σε προσωρινά κέντρα που διαμόρφωσε η πολιτική άμυνα,

Λαμβάνοντας υπόψη το αναπότρεπτο της καταστροφής που προκλήθηκε από βροχόπτωση ασυνήθους ποσότητας,

Λαμβάνοντας υπόψη τις ζημίες στο περιβάλλον και την εξαφάνιση ιστορικο-πολεοδομικών μαρτυριών λόγω αυτής της πλημμύρας,

Λαμβάνοντας υπόψη την ανεπάρκεια της βοήθειας που μέχρι σήμερα έχει χορηγηθεί από κρατικούς φορείς της Ιταλίας και την εν τω μεταξύ επείγουσα ανάγκη για συγκεκριμένη ενίσχυση στον πληγέντα πληθυσμό,

Ερωτάται η Επιτροπή εάν θεωρεί αναγκαία την επείγουσα χορήγηση κοινοτικών πόρων για την αποκατάσταση και ανοικοδόμηση των εν λόγω κατοικημένων ζωνών και κέντρων.

Κοινή απάντηση του κ. Santer εξ ονόματος της Επιτροπής στις γραπτές ερωτήσεις P-1833/96 και P-1898/96 (30 Ιουλίου 1996)

Η Επιτροπή επιθυμεί να εκφράσει τη συμπάθειά της προς τις οικογένειες των θυμάτων και τους ιταλικούς πληθυσμούς που πλήγηκαν σκληρά από τις κατακλυσμιαίες βροχές της 16ης Ιουνίου 1996 στην περιοχή Lucca.

Όσον αφορά τις πηγές κοινοτικής χρηματοδότησης που θα μπορούσαν να χρησιμοποιηθούν στη συγκεκριμένη περίπτωση, η κοινοτική δράση «επείγουσα βοήθεια στους πληθυσμούς της Κοινότητας που είναι θύματα καταστροφών» έχει ακριβώς ως στόχο να προσφέρει τις πρώτες βοήθειες στους ευρωπαίους πολίτες που θίγονται περισσότερο από τέτοια γεγονότα εξαιρετικής έκτασης και σοβαρότητας. Ωστόσο η Επιτροπή λυπάται διότι το αντίστοιχο κονδύλιο του προϋπολογισμού (Β4-3400) δεν διαθέτει πιστώσεις για το τρέχον έτος λόγω του ότι είχε εγγραφεί σε αυτό «π.υ.» κατά την έγκριση του προϋπολογισμού 1996 από το Κοινοβούλιο. Η Επιτροπή πρότεινε πρόσφατα στην αρμόδια για τον προϋπολογισμό αρχή έκτακτη μεταφορά πιστώσεων 1 εκατ. ecu την οποία η επιτροπή προϋπολογισμού του Κοινοβουλίου θέλησε να μειώσει σε ποσό 300.000 ecu.

Σχετικά με τις δυνατότητες παρέμβασης των διαρθρωτικών ταμείων στις επιλέξιμες περιοχές του στόχου 5β, σημειώνεται ότι οι κοινοτικοί πόροι διατέθηκαν οριστικά για την περίοδο 1994-1999. Το ενιαίο έγγραφο προγραμματισμού (docup) για τις ζώνες της περιοχής της Τοσκάνης την οποία αφορά ο στόχος 5β, στις οποίες διατέθηκαν 133 εκατ. ecu για την περίοδο 1994-1999, μπορεί κατά συνέπεια να χρηματοδοτηθεί μόνο με τους πρόσθετους πόρους τους προκύπτοντες από την τιμαριθμική αναπροσαρμογή των κοινοτικών χορηγήσεων που ανέρχονται προς το παρόν σε 2,8 εκατ.ecu. Προκειμένου να επανορθωθούν οι ζημίες που προκλήθηκαν στις ζώνες 5β της επαρχίας Lucca, η Επιτροπή είναι διατεθειμένη να εξετάσει, στο πλαίσιο της εταιρικής σχέσης και ιδίως της επιτροπής παρακολούθησης του docup, τις προτάσεις των ιταλικών αρχών σχετικά με τη χρηματοδότηση της ανασύστασης του γεωργικού και δασικού δυναμικού που υπέστη ζημίες, της προστασίας του περιβάλλοντος και της βελτίωσης των αγροτικών υποδομών, με την πλήρη ή μερική διάθεση των πόρων που προκύπτουν από την τιμαριθμική αναπροσαρμογή ή με την τροποποίηση του docup, γεγονός που θα συνεπάγεται τη μεταβίβαση πόρων από το ποσό που διατέθηκε στα υφιστάμενα μέτρα.

Στο βαθμό που οι ζημιές προκλήθηκαν στις επιλέξιμες ζώνες για τα διαρθρωτικά ταμεία βάσει του στόχου 2 (κοινότητες Carrara, Massa, Montignoso), η Επιτροπή είναι επίσης διατεθειμένη να εξετάσει, σε εταιρική σχέση με τις ιταλικές αρχές, ενδεχόμενες παρεμβάσεις στο πλαίσιο των σχετικών προγραμμάτων και σύμφωνα με τα συναφή διαθέσιμα χρηματοδοτικά μέσα.